**Mladinsko pustolovski roman z vsebino grozljivke in temačne fantazije.**

Kraj in čas dogajanja: Zgodba se odvija v **Londonu**, v času kočij,

revnejšega življenja in času po tako imenovanem *Uničenju.* Po nekem viru

naj bi bil to gotski čas.

Pripovedovalec: Knjiga je napisana v 3. osebi preteklika.

*Knjiga je dobila srebrno nagrado Nestle Smarties Book prize 2001!*

Ideja pisatelja: Pisatelj je napisal knjigo, ker mu je bilo zelo nelagodno. Ko se je preselil v London, je takoj dobil idejo, da svoja občutja opiše v knjigi.

Glavne osebe: **Thaniel Fox**- Lovec na demone, kateremu sta umrla oče in mama, sam pa je zaradi tega zelo žalosten. Cathaline Bennet je njegova sostanovalka in najboljša prijateljica. Dokler Thaniel ne spozna Alaizabel, do nje čuti ljubezen. S svojimi čuti ji zelo pomaga in do nje nikoli ne goji sovraštva, čeprav je ne pozna. Fant se hitro spoprijatelji z vsemi, vendar pa je tudi pogosto skrivnosten. Hitro posumi v kakšne stvari, ki niso čisto na svojem mestu, sum pa se pogosto izkaže za pravilnega. **Alaizabel Cray** - Je vodilo celotne zgodbe. Ob začetku zgodbe ji ne preostane drugega, kot da zaupa ljudem, saj se ne spomni ničesar. Ko ugotovi, da je Thaniel na njeni strani, mu s svojo odprtostjo pomaga, da razrešuje skrivnosti. Je zelo močna oseba, ki se ne boji svoje preteklosti in prihodnosti.

Obnova knjige: Thaniel se nekega večera odpravi na lov za demonom zibelnikom, nato pa na tleh najde nezavestno dekle. Ker se mu zdi, da bi lahko bila žrtev demona, jo odpelje domov, saj je bil sam imun na vse ugrize demona zibelnika. S Cathaline jo oskrbita. Ko Alaizabel končno odpre svoje oči, se ne zaveda ničesar in zaupa paru. Thaniel se pozanima, kdo naj bi sploh bila Alaizabel in najprej povpraša pri očetovem prijatelju dr. Pyku, ki dela v norišnici. Iz njegova norišnice ni pobegnil nihče, vendar pa se bo pozanimal po drugih zavetiščih. S svojimi besedami pa je Thanielu postal sumljiv. Tisto noč pa Thaniel izve, da je Alaizabel obsedena oz. da je v njej duh po imenu Thach. Ko mu Pyke sporoči, da je iz nekega zavetišča ušlo dekle po imenu Alaizabel Cray, tako Thaniel izve njeno ime. Dneve in noči so se po londonskih ulicah vršili umori. Umori, ki so jih vršili demoni ali morilci. Eden od njih pa je bil tudi Brazgotinec. Eden od osumljencev za Alaizabelino »bolezen« je bil prav on. Vendar pa je bila še nevarnejša Bratovščina. Ker je Thaniel odločen priti stvari do dna, se obrne na očetovega najboljšega prijatelja, kralja potepuhov, gospodarja Crotta. Potepuh Vražji poba Jack, ki je njegov sluga, je neke vrste vedeževalec. Čeprav je slep, lahko razkrije vse skrivnosti in tako pomaga Thanielu. Jack sluti, da se pripravlja nekaj velikega, odkrije pa, da želi Bratovščina zavladati in da je Thach bila prestavljena v Alaizabelino telo pod njihovim vodstvom. Na njihovo stran nato stopi še detektiv Carver, ki pa proučuje umore in s skupnimi močmi ugotovijo, da manjka le še en umor in bo prvi del katastrofe že izpolnjen. Na ulicah Londona postavijo prave zasede, da bi umor preprečili. Thaniela in Alaizabel stara ženica prosi za pomoč, ker se ji zdi, da ji nekdo sledi. Ker pa se ji je zdel Thaniel, sumljiv je začela bežati pred njim in Thaniel jo je začel loviti, da bi jo obvaroval. Morilca ni bilo za nobenim vogalom, vendar pa so se njegovi koraki vseeno slišali. Ko je ženica tretjič pogledala čez ramo, pa se je morilec prikazal, jo porezal, Thaniel pa ga je s strelom iz pištole ubil. Gospe je s prijatelji pomagal, vendar pa je bila njena smrt neizbežna, saj je bila zelo poškodovana. Ko se je vročica pomirila, pa so ugotovili, da je izginila Alaizabel. Če jo je dobila Bratovščina, ki potrebuje Thach za Zamračitev oz. katastrofo, ki se je neizbežno bližala, je bil tako izpolnjen že 2. del zamračitve. In res. Dobili so jo, vendar pa bodo Thach presadili v drugo telo, saj se je Alaizabel preveč upirala. Thaniela je močno skrbelo, saj je bila to skoraj edina oseba, ki je do njega še kaj čutila, vendar pa je Alaizabel po presaditvi pobegnila. Pred hudim mrazom jo je sicer rešil Brazgotinec, ampak se jim je pridružil, saj se je tudi sam želel maščevati Bratovščini, in Alaizabel izpustil. Ko se je ta vrnila k prijateljem, so jo bili vsi zelo veseli, vendar pa je časa zmanjkovalo. Pripravili so se na pot, da rešijo svet pred izumrtjem. Njihov cilj je bil, da uničijo Thach, saj so le tako lahko preprečili zamračitev. Pot do katedrale, kjer je Bratovščina izvajala ritual za uničenje sveta, je bila naporna, težka in za nekatere tudi usodna. Umrli so Crott, njegov pomočnik in Jack. Alaizabel, Cathaline, Carver in Thaniel so pot nadaljevali in se tako bližali zmagi oz. porazu. Carverja so pustili ob poti, saj je bil ta zelo poškodovan. Ostali trije so prišli do »velikega finala«. Kako se je vse skupaj zaključilo? Brati, ali ne brati? To je sedaj vprašanje. Odločitev je vaša!

Mnenje: Knjiga je odlično napisana. Z dobro mero srhljivosti, grozljivosti in pretresljivosti. Dogodki se odvijajo, kot si želimo. Vse ob svojem času. Mislim, da je pisatelj želel v nas vzbuditi zanimanje in nas nekako prestrašiti. To mu je odlično uspelo. Do neke mere je pustil, da si bralec sam domišlja okoliščine. Pisatelj se lahko primerja z največjimi pisatelji srhljivk in pustolovskih knjig. Osebe v knjigi so zelo zgovorne, vendar pa za moje pojme malce preveč skrivnostne. Tema, ki se ovija okoli njih, mi je zelo všeč, saj da to knjigi poseben pridih. Zelo všeč mi je, da njihove prave osebnosti niso znane do konca. Sam bi sicer zgodbo podaljšal in jo še dodatno zapletel. London je preobražen v čisto drugo mesto, polno raznih zapletov in razpletov, začetkov in koncev. To je zelo odličen roman, ki ni ne predolg in ne prekratek. Priporočam ga čisto vsem, ki znajo brati, pa ne glede na to, katere zvrsti so jim všeč.



**OCENA KNJIGE**

**Preganjavica Alaizabel Cray**

Avtor: Chris Wooding

Založba: Založba Grlica

Leto izdaje: 2004

prevod: Amanda Mlakar

